ಭಾರತೀಯರಲ್ಲಿ ಪರಸ್ಪರ ಸೌಹಾರ್ದ:ಜೋಸೆಫ್ ಪಡುಬಿದ್ರಿ: ಭಾರತದಲ್ಲಿ ಲಿಪಿ ಸಹಿತ ಅಥವಾ ಲಿಪಿ ರಹಿತವಾದ ಹಲವಾರು ಭಾಷೆಗಳಿವೆ. ಅವರವರ ಭಾಷೆ ಪ್ರೇಮದೊಂದಿಗೆ ಭಾರತೀಯರು ಪರಸ್ಪರ ಸೌಹಾರ್ದದಿಂದ ಬಾಳುತ್ತಿದ್ದಾರೆ ಎಂದು ಪಾಂಡಿಚೇರಿಯ ಋಷಿಧರ್ಮ ಫೌಂಡೇಷನ್ ಸಂಸ್ಥಾಪಕ ಡಿ.ಎ. ಜೋಸೆಫ್ ಹೇಳಿದರು. ಅದಮಾರು ಶಿಕ್ಷಣ ಸಂಸ್ಥೆಯ ಆಶ್ರಯದಲ್ಲಿ ಅದಮಾರು ಪದವಿ ಪೂರ್ವ ಕಾಲೇಜು ಸಭಾಂಗಣದಲ್ಲಿ ಮಂಗಳವಾರ ಆಯೋಜಿಸಿದ್ದ ಭಾರತ ಹೆಚ್ಚುಗಾರಿಕೆ ವಿಷಯದ ಕುರಿತು ಅವರು ಉಪನ್ಯಾಸ ನೀಡಿದರು. ಭಾರತ ದೇಶವು ಸುಂದರ ವೈಚಾರಿಕತೆ, ಸಂಸ್ಕೃತಿ ಪರಂಪರೆಗಳ ದೇಶವಾಗಿದೆ. ಇಂತಹ ದೇಶ ವಿಶ್ವದಲ್ಲಿ ಇನ್ನೊಂದಿಲ್ಲ. ಭಾರತ ದೇಶದ ಬಗೆಗಿನ ಸ್ಪಷ್ಟ ಕಲ್ಪನೆಯನ್ನು ದೇಶದ ಹೊರಗಿದ್ದು ಉಲ್ಲೇಖಿಸುವ ಭಾರತೀಯರ ಮಾತುಗಳೇ ಪುಷ್ಟೀಕರಿಸುತ್ತವೆ ಎಂದರು. ಭಾರತವು ಅಲೆಕ್ಸಾಂಡರ್ನ ಕಾಲದಲ್ಲೇ ಪ್ರಥಮವಾಗಿ ಪ್ಲಾಸ್ಟಿಕ್ ಸರ್ಜರಿ ನಡೆಸಿದೆ. ವಿಶ್ವದಲ್ಲಿನ ಕ್ರೈಂ ರ್ಯಾಂಕಿಂಗ್ನಲ್ಲಿ ವೆನಿಝುವೇಲಾ ಮೊದಲನೆಯ ಸ್ಥಾನದಲ್ಲಿದೆ. ಭಾರತ 48ನೇ ಸ್ಥಾನದಲ್ಲಿದೆ. ಭಾರತದಲ್ಲಿ ವಿವಾಹ ವಿಚ್ಛೇದನ ಶೇ 1ಕ್ಕಿಂತ ಕಡಿಮೆ ಇದೆ. ಭಾರತದ ಬಹುತೇಕ ನದಿ ದಂಡೆಗಳು ಕೃಷಿ ಯೋಗ್ಯವಾದವು. ಭಾರತವು ದೇವಾಲಯವಾಗಿದೆ ಎನ್ನುವುದನ್ನು ವಿಶ್ವ ಸುತ್ತಿ ಬಂದ ಸ್ವಾಮಿ ವಿವೇಕಾನಂದರೇ ಹೇಳಿದ್ದಾರೆ ಎಂದರು. ಅದಮಾರು ಮಠ ಶಿಕ್ಷಣ ಮಂಡಳಿಯ ಕಾರ್ಯದರ್ಶಿ ಶ್ರೀಧರ ರಾವ್, ಅದಮಾರು ಶಿಕ್ಷಣ ಸಂಸ್ಥೆಗಳ ಆಡಳಿತಾಧಿಕಾರಿ ಡಾ. ಎ. ಪಿ. ಭಟ್, ಪೂರ್ಣಪ್ರಜ್ಞ ಪದವಿಪೂರ್ವ ಕಾಲೇಜು ಪ್ರಾಂಶುಪಾಲ ರಾಮಕೃಷ್ಣ ಪೈ ಉಪಸ್ಥಿತರಿದ್ದರು. ಪ್ರಾಧ್ಯಾಪಕಿ ಶುಭಶ್ರೀ ಸ್ವಾಗತಿಸಿದರು. ಪ್ರಾಧ್ಯಾಪಕಿ ಜಯಶ್ರೀ ಕಾರ್ಯಕ್ರಮ ನಿರೂಪಿಸಿದರು. ಅಧ್ಯಾಪಕಿ ಪ್ರತಿಮಾ ಭಟ್ ವಂದಿಸಿದರು.